Worcester F 80 Distinctiones

246 Tabernaculum

Tabernaculum dicitur prius ecclesia que in omnibus particularibus ecclesiis est vna. Est enim tabernaculum locus militancium, peregrinancium, vigilancium. Vnde et in tabernaculis habitant milites, viatores, et pastores, sic ecclesia militat in bonis laicis et secularibus, peregrinatur in bonis clericis et regularibus, vigilat in bonis prelatis et pastoribus. De primo, Can. 1[:4]: *Nigra sum, sed formosa, sicut tabernacula Cedar*. Nigra quia per labores fuscata, sed formosa quia per puritatem diuine ymagini reformata.

¶ De secundo, [2] Cor. 5[:4]: Quamdiu simus *in hoc tabernaculo, ingemiscimus* *gravati: eo quod nolumus expoliari, sed supervestiri, ut absorbeatur quod mortale est, a vita*. Gemit peregrinus ex incomodis vie ex dilacione patrie nichil ferens secum nisi quod sit necessariam ad vsum. Gemit clericus cuius pars hereditatis est solus Deus. Gemit religiosus qui abjecto terrenorum pondere, sentit in se motus contrarios, cum caro trahat deorsum ex corrumpcione, spiritus tendat sursum ex deuocione.

¶ De tercio, Job 39[:5-6]: Cui *dedi in solitudine* locum, *et tabernacula in terra salsuginis*, et in monte solitudinis. Iste onager, id est, prelatus manet in loco soli-

/fol. 306va/

tudinis ex singulari. In terra salsuginis ex feruenti caritate, et in monte solitudinis ex subditorum informacione.

¶ Item legimus de quodam tabernaculo materiali siue historico que edificabatur sub Moyse. De quodam allegorico, scilicet, ecclesia militante. De quodam tropologico, scilicet, de anima peregrinante. De quodam anagogico, scilicet, de ecclesia triumphante.